Θοδωρής Ζαγοράκης

Ο Θοδωρής Ζαγοράκης (Λυδία Καβάλας, 27 Οκτωβρίου 1971) είναι Έλληνας διεθνής πρώην ποδοσφαιριστής, πρώην πρόεδρος της ΠΑΕ ΠΑΟΚ και ευρωβουλευτής εκλεγμένος με τη Νέα Δημοκρατία. Αρχηγός της Εθνικής Ελλάδας στο Ευρωπαϊκό Πρωτάθλημα Ποδοσφαίρου 2004 και από τους καλύτερους μέσους, επελέγη από την IFFHS στην καλύτερη 11άδα όλων των εποχών του ελληνικού ποδοσφαίρου το 2021.

 Ποδοσφαιρική καριέρα 
 Σε συλλογικό επίπεδο 
Γεννήθηκε στη Λυδία Καβάλας. Ξεκίνησε την καριέρα του απο τη Δόξα Λυδίας  και το 1988 κλήθηκε στην μικτή της ΕΠΣ Καβάλας με την οποία κατέκτησε το πανελλήνιο πρωτάθλημα των Μικτών των Ενώσεων στον τελικό που διεξήχθη στο ΟΑΚΑ στις 24 Αυγούστου 1988 , πριν τη σέντρα του Σούπερ Καπ. Αμέσως μετά πήρε μεταγραφή για την Καβάλα αγωνιζόμενος στη Β' και Γ' Εθνική κατηγορία. Σε ηλικία 21 ετών (Δεκέμβριος 1992) μετεγγράφηκε στον ΠΑΟΚ πραγματοποιώντας το ντεμπούτο του στην Α' Εθνική, ενώ τον Ιανουάριο του 1998 ταξίδεψε στην Αγγλία για να αγωνιστεί στην Πρέμιερ Λιγκ με τη Λέστερ. Ήταν μέλος της ομάδας που κατέκτησε το Λιγκ Καπ Αγγλίας αν και δεν αγωνίστηκε στον τελικό. Το 2000 επέστρεψε στην Ελλάδα φορώντας τη φανέλα της ΑΕΚ.

Η επιτυχία της Ελλάδας το 2004 του έδωσε την ευκαιρία να αγωνιστεί στο Καμπιονάτο με την Μπολόνια, στην οποία παρέμεινε για έναν χρόνο και υπήρξε βασικό της στέλεχος. Το 2005 επέστρεψε στην Ελλάδα και τον ΠΑΟΚ, στον οποίο και έκλεισε την ποδοσφαιρική του καριέρα 2 χρόνια αργότερα.

 Στην Εθνική Ελλάδος 
Ο Θοδωρής Ζαγοράκης αγωνίστηκε για πρώτη φορά με την Εθνική Ελλάδας στις 7 Σεπτεμβρίου 1994, στον εκτός έδρας αγώνα εναντίον των Νήσων Φερόε, για τα προκριματικά του Euro 1996. Βρίσκεται στη δεύτερη θέση όλων των εποχών σε συμμετοχές, πίσω από τον Γιώργο Καραγκούνη, έχοντας συνολικά 120 (στο διάστημα 1994-2007).

Υπήρξε ο αρχηγός της ομάδας που κατέκτησε το Euro 2004 που διεξήχθη στην Πορτογαλία, συμμετέχοντας ως βασικός και για ενενήντα λεπτά στους έξι αγώνες που έδωσε η ελληνική ομάδα, ενώ ανακηρύχθηκε και πολυτιμότερος ποδοσφαιριστής της διοργάνωσης, στην κορυφαία του στιγμή με τη γαλανόλευκη φανέλα. Η τελευταία του συμμετοχή πραγματοποιήθηκε στις 22 Αυγούστου 2007, στον φιλικό αγώνα στο γήπεδο της Τούμπας με αντίπαλο την Ισπανία, στον οποίο τιμήθηκε για την πολυετή προσφορά του στην ελληνική εθνική ομάδα.

 Πρόεδρος του ΠΑΟΚ 
Τον Ιούνιο του 2007 ανέλαβε την προεδρία της ΠΑΕ ΠΑΟΚ, ως μια μεταβατική λύση προκειμένου ο σύλλογος να αναζητήσει λύσεις στο οικονομικό και διοικητικό αδιέξοδο στο οποίο είχε περιέλθει. Στις 8 Οκτωβρίου 2009 ανακοίνωσε την παραίτησή του από τη θέση του προέδρου επικαλούμενος προσωπικούς λόγους, ωστόσο λίγους μήνες αργότερα και συγκεκριμένα στις 23 Ιανουαρίου 2010 επανήλθε και πάλι στο αξίωμά του.ΠΑΟΚ: Παραιτήθηκε ο Ζαγοράκης!, sport-fm.gr

Τον Ιανουάριο του 2012 ανακοίνωσε εκ νέου την αποχώρησή του από τη θέση του προέδρου της ΠΑΕ, τονίζοντας χαρακτηριστικά στην ανακοίνωσή του «...προκειμένου να επιστρέψει στον σύλλογο το κλίμα αγάπης και ενότητας...».Δήλωση παραίτησης Θόδωρου Ζαγοράκη , Επίσημη ιστοσελίδα ΠΑΕ ΠΑΟΚ, 26 Ιανουαρίου 2012

Από οικονομικό έλεγχο ορκωτών λογιστών που έγινε στην ΠΑΕ κατά την περίοδο που ήταν πρόεδρος βρέθηκε ζημιά 30 εκατομμυρίων ευρώ και υπεξαίρεση 120.000 ευρώ. Η υπόθεση διαβιβάστηκε στο ΣΔΟΕ το οποίο μετά από έλεγχο βρήκε επιπλέον έλλειμμα 700.000 ευρώ. Κατόπιν απαγγέλθηκε τον Σεπτέμβριο του 2012 ποινική δίωξη σε βάρος του Ζαγοράκη, αλλά και του πρώην προέδρου της ΠΑΕ ΠΑΟΚ, Ηλία Βιολίδη, για υπεξαίρεση και απιστία. Μετά την απολογία του το 2014 η ανακρίτρια του 5ου Τακτικού Τμήματος Πλημμελειοδικών Θεσσαλονίκης, τον υποχρέωσε να καταβάλλει χρηματική εγγύηση 5.000 ευρώ. Με βούλευμα του συμβουλίου Πλημμελειοδικών Θεσσαλονίκης, το 2016 απαλλάχτηκε από όλες της κατηγορίες.https://www.typosthes.gr/thessaloniki/117457_paok-athoos-o-zagorakis-gia-anoigma-700000-eyrohttps://www.news247.gr/pagonei-i-dioxi-ston-zagoraki-gia-atasthalies-stin-pae-paok.6327101.html

 Πολιτική σταδιοδρομία 
Στις ευρωεκλογές του 2014 και του 2019 εξελέγη ευρωβουλευτής με τη Νέα Δημοκρατία. Στις 28 Ιανουαρίου 2020 διεγράφη από την ευρωκοινοβουλευτική ομάδα του κόμματος και επανεντάχθηκε στις 28 Ιανουαρίου 2021, σε συνάντησή του με τον πρωθυπουργό Κυριάκο Μητσοτάκη. Επιπλέον ανακοίνωσε ότι είναι ο πρόεδρος της ΕΠΟ"Θοδωρής Ζαγοράκης: Επανεντάσσεται στην ευρωκοινοβουλευτική ομάδα της ΝΔ - Θα διεκδικήσει την προεδρία της ΕΠΟ",  27.01.2021 ΠΡΩΤΟ ΘΕΜΑ, αφού κέρδισε τις εκλογές που έγιναν το Μάρτιο. Τον Σεπτέμβριο του ίδιου έτους παραιτήθηκε. Στις ευρωεκλογές του 2024 ήταν υποψήφιος με το ΠΑΣΟΚ - Κίνημα Αλλαγής, αλλά δεν εξελέγη.

 Προσωπική ζωή 
Από το 2006 είναι νυμφευμένος με την παρουσιάστρια και πρώην μοντέλο Ιωάννα Λίλη, με την οποία έχει αποκτήσει δύο παιδιά: τη Μαρία (2007) και τον Γιάννη (2010).

 Παραπομπές 
Προτεινόμενη βιβλιογραφία

 Λευτέρης Δούκας, Θοδωρής Ζαγοράκης, εκδ. Ερωδιός, 2012

 Εξωτερικοί σύνδεσμοι 

   Επίσημη ιστοσελίδα, https://web.archive.org/web/20190329183801/http://thodoris-zagorakis.gr/ 
 Σελίδα στην ιστοσελίδα του Ευρωπαϊκού Κοινοβουλίου


Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Α.Ο. Καβάλα
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Λέστερ Σίτι
Κατηγορία:Ποδοσφαιριστές Μπολόνια ΦΚ 1909
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Κυπέλλου Συνομοσπονδιών FIFA 2005
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Έλληνες ποδοσφαιριστές στο εξωτερικό
Κατηγορία:Πρόεδροι ΠΑΕ ΠΑΟΚ
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Ευρωβουλευτές της Ελλάδας εκλεγμένοι την περίοδο 2014-2019
Κατηγορία:Ευρωβουλευτές της Ελλάδας εκλεγμένοι την περίοδο 2019-2024
Κατηγορία:FIFA Century Club
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Μακεδόνες
Κατηγορία:Προέδροι Ελληνικής Ποδοσφαιρικής Ομοσπονδίας